Jeremia 18 ACO85 - Rwot owacca ni, “A malo icit i ot pa - Bible Search\nJeremia obedo i ot pa lacwe agulu\n1Rwot owacca ni, 2“A malo icit i ot pa lwacwe agulu, ci abimiyo iwinyo lokka ki kunnu.” 3Ci aa acito i ot pa lacwe agulu, ci anoŋo en tye ka cweyo agulune i kom lawala. 4Ci lobo agulu ma onoŋo lacwe agulu tye ka cweyone-ni oballe woko ki i ciŋe, ci en oloko woko otiyo kwede gin mukene mapat kit macalo en lacwe agulu oneno ni ber bote me atima.\n5Rwot dok owaco bota ni, 6“Wun jo me ot pa Icrael, pe atwero tiyo i komwu gin ma lacwe agulu otiyo-ni? Man Rwot ma owaco. Nen, wun jo Icrael bene wutye i ciŋa macalo lobo ma tye i cin lacwe agulu. 7Ka ce i kare mo awaco pi rok mo ni abiputo dok aturo woko ci abityeko woko, 8ka ce doŋ rok meno ma aloko pire-ni olokke oweko timo gin marac, ci abinut pi gin marac ma onoŋo atamo ni atimo i kome ca. 9Dok bene ka ce onoŋo awacci abipito nyo agero rok nyo ker mo-ni, 10ce rok meno okwero winyo doga olokke ka timo gin marac, ci abiloko tamma i kom gin maber ma onoŋo awaco ni abitimo botgi-ni. 11Kombeddi doŋ itit bot jo Juda ki jo ma bedo i Jerucalem ni, ‘Rwot owaco kuman ni, Nen, atye ki yub marac piwu dok ayubbe me keto can i komwu. Wulokke wudwog cen, ŋat acel acel owek kit marac woko, dok oyub kite kun tiyo gin ma tye atir.’\nJo Icrael gukwero Rwot woko\n12“Ento gin gigamo ni, ‘Lokke pe konyo! Wabilubo yub ma waŋ kikomwa aye wayubo, ki ŋat acel acel bene bitiyo gin ducu ma oporo rac cwinye ma nwan-ni.’\n13“Mumiyo Rwot owaco kuman ni,\nKa imito koŋ ipeny i kin lurok,\naŋa ma yam owinyo lok mo ma cal ki man?\nJo Icrael ma amaro\ndoŋ gutimo gin marac adada.\n14Pee me Lebanon mo no\ntwero weko lacol got me Cirion?\nKulu ma piine nie ma mol a ki i wi godi\ntwero two woko liweŋ?\n15Ento jona doŋ wigi otyeko wil woko i koma;\ngibedo ka wano odok eceta bot cal lubaŋa-gu;\ngubedo ka yokke atata i kit me wot megi,\npe gulubo yo macon,\ndok bene guwoto ki i yo mogo ma wok ki cen,\npe guwoto ki i yo gudo,\n16ma guloko lobogi odoko gin ma miyo lworo bot dano,\nma bibedo gin ma gijwat pire kun gicayo nakanaka.\nJo ducu ma gibikato ki i ka ŋete gibibedo ki ur madit twatwal kun giyeŋo wigi.\n17Abikeyo jona woko i nyim lukworgi,\ncalo apwa ma yamo wokceŋ tye ka tiŋone.\nAbiloko ŋeya woko botgi;\npe abikonyogi ka can opoto komgi.”\nGipiro lok i kom Jeremia\n18Lacen lwak guwacci, “Wubin wapiru lok i kom Jeremia! Kare ducu wabibedo ki ajwagi ma giromo pwonyowa, ki luryeko bene ma gibibedo ka miyo botwa tam, dok wabibedo ki lunebi ma gimedde anyim ki tito lok pa Lubaŋa, Wubin, wek wakelu lok me pido i kome, doŋ bene wagiku keto cwinywa i lok ducu ma en owaco-gu.”\n19Pi meno Jeremia olego Lubaŋa, kun wacci, “Rwot, winy lok ma atye ka wacone-ni, ki dok bene iwiny lok ma lukworra gitye ka lokone i koma. 20Gin marac mono aye giculo ki ŋat ma timo gin maber? Doŋ gutyeko kwinyo bur woko ni myero apot iye. Koŋ ipo kit macalo abino kwede i nyimi kun apido pigi ma aloko lok maber, wek ikwany akemoni woko ki i komgi. 21Pi meno doŋ imi kec onek litinogi otyekgi woko; dok bene wek ginekgi woko i lweny ki pala lucwan. Wek mongi gudoŋ laboŋo litino dok bene gudok mon-to. Wek two gemo aye onek coggi otyekgi woko, ki awobegi bene myero ginekgi woko i mony ki pala lucwan. 22Cwal dul mony atura me yako gaŋigi woko, wek guwo ki koko ma kelo lworo. Doŋ gutyeko kwinyo bur woko wek apot iye, dok guciko owic woko wek amok iye. 23Ento in, ai Rwot, iŋeyo kit macalo gipiro kwede lok i koma wek gineka woko. Pe itimgi ki ca pi gin marac ma gitimo, pe bene ijwa balgi woko matwal ki i nyimi. Wek gibed ka loyogi kumeno i nyimi; ti kwedgi i kare ma noŋo kiniga omaki.”